Folketing
1999-04-15

Når der kommer nye krav til kommunerne, er det selvfølgelig også vigtigt, at der følger en pose penge med. Vi har selvfølgelig også her i Folketinget en del af ansvaret. Vi har nemlig ansvaret for at sikre, at lovgivningen giver kommunerne mulighed for at tilbyde borgerne mere fleksible ordninger. De koster ikke nødvendigvis penge, men de koster tid til nytænkning. Derfor har vi, sammen med bl.a. Venstre og CD, flere gange foreslået mere valgfrihed for kommunerne, f.eks. i forslaget om mulighed for privat ansatte hjemmesygeplejersker og senest i forslaget om at sætte gang i frikommuneforsøgene igen. Da frikommuneforsøget kørte fra 1985 til 1993, blev der godkendt 390 ideer som grundlag for forsøg, og over 200 af disse gav inspiration til ny lovgivning. Det viser tydeligt, at der i mange kommuner landet over er en stærk vilje til at finde nye, bedre og i mange tilfælde billigere løsninger. Vi konservative deltager gerne i at finde nye veje i den kommunale verden, men prioriteringen inden for den givne ramme er kommunernes, og ansvaret for den givne ramme er regeringens.